《参政李公以勤谨和缓励后学江宪益以公廉忠信为八箴因赋诗赠别》
宋代·洪咨夔

百工聚一车，百行根一诚。反身物皆备，动与诚俱行。

勤如毂下转，谨如轼前横。和缓以将之，辔舞钖鸾鸣。

廉者欲之轸，公者事之衡。更当主忠信，轴正箱自平。

是理谁独无，旦昼昏其明。不诚故无物，器窳辙易倾。

公材如大车，致远不计程。八物攻且良，悉由一诚生。

玉节天西南，三峨轧峥嵘。志虽屈乎位，身已荣于名。

绍兴博士翁，四十辞簪缨。庆钟侍御史，勇与雷霆争。

清风激百世，须公亢家声。挟此八字箴，东归侍延英。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。